איה פלוטו

אַיֵּה פְּלוּטוֹ הוא ספר ילדים עברי מאת לאה גולדברג, המבוסס על סיפור מאת דינה רון ואיורים מאת בן-זוגה ארי רון. הספר, שנחשב לספר קלאסי לגיל הרך, ראה אור בשנת 1957 בהוצאת ספרית פועלים והופיע מאז בעשרות מהדורות. בספר מתוארות עלילותיו של כלבלב מקיבוץ מגידו, המחפש הרפתקאות, בורח מבית בעליו, נודד בין אתרים שונים ונפגש עם חיות שונות עד שנמצא ברפת של הקיבוץ. מקור הסיפור הוא בבני הזוג ארי ודינה רון (בתו של ארנסט אלכסנדר), חברי קיבוץ מגידו. ארי צייר את הכלב המשפחתי פלוטו כדי לשמח את בתו התינוקת אסנת (ילידת 1955). כשראה את שמחת בתו מן הציור החליט לצייר ציורים נוספים של הכלב ובהמשך הוסיפה אשתו דינה קטעי פרוזה. לאחר מכן נתלו הציורים בחדר האוכל כדי לשתף את שאר ילדי הקיבוץ. משנודע למחלקת החינוך של הקיבוץ הארצי על הסיפור, פנו לארי בבקשה שיפרסמו, וכך נוצר הקשר עם הוצאת הספרים של הקיבוץ הארצי – "ספרית פועלים". לאה גולדברג, שעבדה כעורכת ספרי ילדים ב"ספרית פועלים", המליצה להוסיף חריזה לסיפור ושִכתבה אותו בהתאם. לכן על כריכת הספר כתוב: "חרוזים: לאה גולדברג". ההקדשה בעמוד השער של הספר אומרת: "לאסנת". גולדברג גם שינתה את שם הספר מ"איפה פלוטו" ל"איה פלוטו". בשנות ה-70, כשהדפיסו מהדורה חדשה של הספר, לא נמצאה גלופת ציור הכריכה, וארי רון צייר מחדש את הכלב המופיע על הכריכה, שמנמן יותר מהמקורי, אך ביתר דפי הספר נותרו הציורים המקוריים. הבית הפותח את הספר: פְּלוּטוֹ כְּלַבְלַב מִקִּבּוּץ מְגִדּוֹ, יֵשׁ לוֹ הַכֹּל: מָרָק וָעֶצֶם. זֶה טוֹב וְיָפֶה. אֲבָל, בְּעֶצֶם, נִמְאַס לוֹ לָשֶׁבֶת כָּךְ לְבַדּוֹ. הספר "איה פלוטו" נחשב דוגמה לסגנון בספרות הילדים שלאה גולדברג דגלה בו, והיה פופולרי מאוד בעולם המערבי אחרי מלחמת העולם השנייה. העלילה אינה מנסה להעביר מוסר השכל מובהק. הסיפור מתרחש בסביבה הקרובה לילד, מתאר מסע פרטי לגילוי העולם הקרוב ומסתיים בחזרה לשלום הביתה. הדגש הוא על העניין שיכולים לעורר דברים פשוטים, ועל אף אווירת ההרפתקנות, אין תיאור של סכנות ממשיות ואין תיאור של חוויות מעציבות. כתיבה במשקל ובחריזה נחשבת בסגנון זה למועדפת בספרים שנועדו לפעוטות. אוצר המילים עשיר אבל יומיומי. סופרת הילדים האמריקנית מרג'ורי פלאק (Marjorie Flack) כתבה ספר ילדים בשם "אנגוס הלך לאיבוד" (Angus Lost) שיצא לאור ב-1932 הדומה מאוד ברעיונותיו (אנגוס, כלב טרייר סקוטי המשתעמם בביתו ומחפש הרפתקאות). לספר הוצעו לאורך השנים מספר פרשנויות וניתוחים, בהם ניתוח של אריאל הירשפלד, אשר השווה בין המסע העובר על הכלב פלוטו ובין האודיסאה, וכן ניתוח של עמיר עקיבא סגל, שלפיו הספר מנבא את נפילת התנועה הקיבוצית. בשנת 1999 תורגם הספר לשפה הערבית. בשנת 1997 יצאה קלטת ילדים המבוססת על הסיפור בבימויה של רחל שיין ארגמן ובהשתתפות: גדי יגיל, רות גונזלס, וברוריה אלבק. איתמר לוי, דף מידע מס' 17 (29 מאי 2007): מאחורי הקלעים של דף המידע ("מי, באמת, כתב את 'איה פלוטו'") (ובעיתון "הקיבוץ": גלגולו של פלוטו: כך הגיע פלוטו הכלבלב מקיבוץ מגידו לידיה של לאה גולדברג, הקיבוץ, 14 ביוני 2007) אלי אשכנזי, פלוטו מזמן חזר, אך הסיפור עוד לא נגמר, באתר הארץ, 20 במרץ 2008 אלי אשכנזי, אמא ואבא של הכלב פלוטו גרים בחיפה (אורכב 19.12.2013 בארכיון Wayback Machine), עיניים, 20 במרץ 2008 מספרי הילדים של לאה גולדברג: האם "איה פלוטו" נכתב בהשראה כלב מקיבוץ מגידו?, עופר גביש וגבי זהר משוחחים עם גדי בן יקר, יליד קיבוץ מגידו, שהסיפור נכתב בהשראתו ובהשראת חבריו, רדיו ללא הפסקה, 7 ביוני 2011 עמוס נוי, 'כלב מהתופת וקוף עם כובע טמבל', פנים (כתב-עת לתרבות, חברה וחינוך) 55 (2011), 38–44 (מסה) האותיות של איה פלוטו, באתר "עוקץ", 26 יוני 2004 (על הקליגרפיה של הספר) עמיר עקיבא סגל, איה פלוטו ונפילת התנועה הקיבוצית, עיתון 77, 383 (יוני–יולי 2015) ערן סורוקה, הכל התחיל בציור לתינוקת: כך נולד ספר הילדים "איה פלוטו", באתר חדשות 13 (לשעבר ערוץ עשר), 16 בפברואר 2018 שמעונה פוגל, איה פלוטו מאת לאה גולדברג (1957) אפרת הברון, ‏המורה גדי והמחנכים ג'ירפה ואריה: השתקפות המעשה החינוכי בספר "מיץ פטל" ובספר "איה פלוטו", ספרות ילדים ונוער 142, מרץ 2021 זיוה שמיר, הרפתקאות בִּשְׁאוֹל תחתיות ובמרומי שמים- מבט אחר על "אַיֵּה פלוטו" מאת לאה גולדברג, אתר מב"ע, פברואר 2024 חיים שפיר, איה פלוטו - גלגולו של כלבלב, פורום ספרים באתר TheMarker Café. Angus Lost אריאל הירשפלד, מול הסירנה המקרקרת: "איה פלוטו" ו"האודיסאה", אורות 2: הומרוס (2008), באתר "דףדף". עמיר עקיבא סגל, איה פלוטו ונפילת התנועה הקיבוצית, עיתון 77, 383 (יוני–יולי 2015). רשומת הספר "איה פלוטו" בערבית, בקטלוג הספרייה הלאומית